กระแสอาหารคลีนนี่แรงดีไม่มีตกจริงๆนะคะ หลายๆเจ้าพอขายดีแล้วก็ขึ้นราคาด้วย จะให้ทานข้าวมื้อละ100บาทตลอดเลยก็ไม่ไหวนะ แต่ร้าน leanlicious นี้เราติดตามมาตั้งแต่ยังขายแค่หน้าร้านที่รังสิต จนวันนี้ขยับขยายมาลงของในกรุงเทพหลายที่แล้ว ก็ยังเห็นขายราคาเท่าเดิมค่ะ อันนี้ขอชื่นชม เพราะกลุ่มเป้าหมายแรกเป็นเด็กธรรมศาสตร์รังสิต เลยทำให้ขายราคามิตรภาพแต่คุณภาพอัดแน่น

ปัจจุบันอาหารคลีนแบรนด์นี้มีขายหลายที่นะคะ ดูข้อมูลเพิ่มเติมได้ที่อินสตาแกรมของร้านนะคะ ส่วนตัวเราซื้อมาจากร้าน Organic to you ที่ห้าง The seasons ชั้น 2 ติดโรงพยาบาลพญาไท 2 ค่ะ มีตู้แช่โดยเฉพาะของทางร้านเลยค่ะ

เท่าที่ลองมาชอบทุกเมนูเลย อาหารจะอยู่ในกล่องพลาสติก ครึ่งนึงเป็นกับ ส่วนอีกครึ่งเป็นข้าวและผักค่ะ กับให้เนื้อเยอะเพราะเน้นโปรตีนให้อิ่มท้องนานค่ะ และจะใช้การปรุงแบบไม่มีน้ำมันเลยแคลอรี่ต่ำ ข้าวช่วงแรกๆเห็นใช้เป็นไรซ์เบอร์รี่ล้วน แต่อาจจะไม่ถูกปากหลายคนตอนนี้ทางร้านเลยปรับเป็นข้าวไรซ์เบอร์รี่ผสมข้าวขาว ผักเหมือนกันทุกกล่องคือถั่วลันเตา ข้าวโพด และแครอท ซึ่งไม่เสียง่ายค่ะ ทำให้เก็บในตู้เย็นได้นาน ถ้าช่องเย็นธรรมดาก็1-2วัน ช่องแข็ง 3-4วันค่ะ แคลอรี่ของแต่ละเมนูจะอยู่ที่ประมาณ +-320 ค่ะ เหมือนจะน้อยแต่อิ่มมากเลยนะ

จะขอรีวิวเป็นบางเมนูที่จำได้นะคะ บางอันนานเกิ๊น555 ทยอยชิมเรื่อยๆมา 4-5 เดือนแล้ว

ยำไก่ย่าง - ไก่นุ่มมากค่ะ สงสัยจะหมักสูตรเดียวกับอกไก่นุ่มซีพี แต่รสเปรี้ยวอย่างเดียวเลย ธรรมดาเกินไป ยังไม่ค่อยชอบง่ะ

แกงส้มไก่สับปะรด - เมนูนี้เนื้อดูน้อยกว่าเมนูอื่นที่ทานมา สงสัยแคลอรี่ไปอยู่ที่น้ำแกงหมด ท่วมเชียว แต่อร่อยค่ะ แซ่บ

ไก่ผัดพริกแห้ง - แซ่บมากเลยค่ะ ชอบที่ร้านนี้ขายอาหารคลีนแซ่บๆ5555 ผอมได้แบบอร่อยว่างั้น

ที่ลองมาก็โอเคหมดทุกเมนูจริงๆนะคะ เมนูไก่จะอยู่ที่ราคา 75 บาท ส่วนปลาจะ 95 บาท เค้าเปลี่ยนเมนูใหม่ทุกสัปดาห์ด้วย ไม่จำเจแน่นอน เป็นอาหารคลีนที่อยากให้ได้ลองกันค่า